text: পাড়ায় ৮ পজিটিভ, করোনাকে 'পাশবালিশ' বলছেন মুখ্যমন্ত্রী - Ganashakti Bengali
  May 29, 2020 23:29 [IST]
  Last Update: May 29, 2020 23:29 [IST]
  মুখ্যমন্ত্রীর বাড়ির পিছনেই গঙ্গা লাগোয়া হরিশ চ্যাটার্জি স্ট্রিটের ২৮ নম্বর পাঞ্জাবী ঘাট থেকে ২৯ নম্বর শীতলা মন্দির ঘাট পর্যন্ত এলাকায় শুক্রবার রাতেই আটজনের শরীরে মিলল করোনা। মুখ্যমন্ত্রীর বাড়ির পাশের ফ্ল্যাটের বাসিন্দা তৃণমূল বিধায়ক তমোনাশ ঘোষ ইতিমধ্যেই করোনায় আক্রান্ত হয়ে হাসপাতালে ভর্তি। করোনায় আক্রান্ত মমতা ব্যানার্জির মন্ত্রীসভার অন্যতম সদস্য সুজিত বসু।
  প্রশাসনের রাশ আলগা হচ্ছে। পরিস্থিতি প্রায় আয়ত্তের বাইরে যাচ্ছে। আইনশৃঙ্খলার পাশাপাশি করোনা পরিস্থিতি- কার্যত বেসামাল সরকার।
  এই পরিস্থিতিতেই হাল প্রায় ছেড়ে দিয়ে মুখ্যমন্ত্রী এদিন নবান্নে বলেন, 'কিছু করার নেই, সব কিছু আমার হাতে নেই, করোনাকে নিয়েই ঘুমোন, করোনাকে পাশবালিশ করে ঘুমোন'।
  শুধু তাই যখন মুখ্যমন্ত্রীর বাসভবন এলাকাই কন্টেনমেন্ট জোনে যেতে চলেছে তখন নবান্নে বসে মুখ্যমন্ত্রী করোনার জন্য পরিযায়ী শ্রমিকদের কাঠগড়ায় তুলে নির্মম ব্যঙ্গের সুরেই, পরিযায়ী শ্রমিকদের ফেরার জন্য শ্রমিক স্পেশ‌্যাল ট্রেনকে রীতিমতো 'করোনা এক্সপ্রেস' বললেন! এদিন নবান্নে তিনি বলেন, ' বাস ও গাড়িতে কয়েক লক্ষ, ট্রেনে ৭৫ হাজার মানুষ ফিরেছেন। তাতেই করোনা রোগীও রয়েছে। তার জন্যই তো করোনা বাড়ছে। হটস্পট এলাকা থেকে তো আসছে। কী করবো? কেন্দ্র সরকার তো করোনা স্পেশাল চালাচ্ছে'।
  পরিযায়ী শ্রমিকদের ফেরা নিয়ে নানা টালবাহানা, মিথ্যা প্রতিশ্রুতির পথে হেঁটেছেন মুখ্যমন্ত্রী। কিন্তু রাজ্যে ফিরতে চাওয়া শ্রমিকদের করোনার সঙ্গে তুলনা, শ্রমিক স্পেশ‌্যালকে করোনা স্পেশ‌্যাল বলে চিহ্নিত করায় বিস্মিত এমনকি সরকারি আধিকারিকরাও।
  মুখ্যমন্ত্রী নবান্নে বসে যখন করোনা পরিস্থিতি নিয়ে মন্তব্য করছেন, ঠিক তখনই রাজ্যের স্বাস্থ্য ও পরিবার কল্যাণ দপ্তরের করোনা বুলেটিনের তথ্য জানাচ্ছে, রাজ্যে করোনা পজিটিভ হয়ে মৃত্যুর সংখ্যা তিনশো পেরিয়ে গেল! গত চব্বিশ ঘণ্টায় করোনায় মৃত্যু হয়েছে সাতজনের। রাজ্যে মোট মৃতের সংখ্যা ৩০২জন। এর মধ্যে সরকারের সেই অডিট কমিটির ৭২টি মৃত্যুর সংখ্যা ধরা হয়েছে। গত একমাস ধরে এই সংখ্যা যদিও স্থির, বাড়ছেও না কমছেও না।
  যদিও রাজ্যের একাধিক সরকারি ও বেসরকারি হাসপাতাল এমনকি একাধিক শ্মশান ও কবরস্থানে যে পরিমাণ শেষকৃত্য হয়েছে তাতে সংখ্যা এর চেয়ে অনেক বেশি বলেই ধারণা করা হচ্ছে। কলকাতার ধাপায় দাবিহীন মৃতদেহ পোড়ানোর জন্য যে চুল্লি রয়েছে সেখানেই কোভিড-১৯'এ মৃতদের নির্দিষ্ট বিধি মেনেই যেক'টি শেষকৃত্য হয়েছে তাতেই সরকারের হিসাবের সংখ্যা ছাপিয়ে যাচ্ছে!
  যে প্রশাসন, সরকার করোনার বিপদকে প্রথম তিন সপ্তাহ লঘু করে দেখালো, এমনকি লালারসের নমুনা পরীক্ষা নিয়েও কার্যত ছেলেখেলা করেছিল, লকডাউনের নয় সপ্তাহের পরেই সেই প্রশাসনেরই নিদারুণ চেহারা। খাস মুখ্যমন্ত্রীর পাড়ায় চলছে করোনা সংক্রমণে গণহারে লালারস নমুনা পরীক্ষা। মুখ্যমন্ত্রীর বাড়ির পাশেই ২৯এ হরিশ চ্যাটার্জি স্ট্রিটের বাসিন্দা তৃণমূলের বিধায়ক তমোনাশ ঘোষ করোনায় আক্রান্ত হয়ে হাসপাতালে ভর্তি। তাঁর দুই মেয়েও করোনায় সংক্রমিত হয়েছেন। তাঁর বাড়ির পরিচারিকার পরীক্ষা রিপোর্টেও করোনা ধরা পড়েছে। মুখ্যমন্ত্রীর বাড়ির ঠিক পিছনেই বস্তি এলাকায় থাকেন ওই পরিচারিকা। গত বুধবার রাতে ২৮ নম্বর পাঞ্জাবী ঘাট থেকে ২৯ নম্বর শীতলা মন্দির ঘাট পর্যন্ত ওই এলাকায় পরীক্ষা হয়েছিল। এদিন রাতে সেই রিপোর্ট দেখে রীতিমতো উদ্বেগ বেড়েছে স্বাস্থ্যভবনের। মুখ্যমন্ত্রীর বাড়ির লাগোয়া ওই চত্বর থেকেই মোট আটজনের নমুনা পরীক্ষার রিপোর্টে করোনা পজিটিভ। কার্যত মুখ্যমন্ত্রীর বাড়িও কনটেনমেন্ট এলাকার মধ্যেই পড়তে চলেছে।
  অন্যদিকে এরই মধ্যে এবার করোনা আক্রান্ত হলেন মমতা ব্যানার্জির মন্ত্রীসভার অন্যতম সদস্য দমকলমন্ত্রী সুজিত বসু। যদিও সরকারি হাসপাতাল নয়, তিনি আপাতত বাড়িতেই কোয়ারান্টিনে রয়েছেন। সুজিত বসুর ঘনিষ্ঠ মহলের দাবি, যেহেতু করোনা উপসর্গ এখনও দৃশ্যত নেই তাই বাড়িতেই আলাদাভাবে তিনি রয়েছেন। স্বাস্থ্যভবনের একটি সূত্রেই জানা গেছে মন্ত্রীর স্ত্রী ও তাঁর বাড়ির পরিচারিকার নমুনা পরীক্ষার রিপোর্টেও করোনা পজিটিভ মিলেছে। এদিকে মন্ত্রী সুজিত বসু গত সপ্তাহেও একাধিক বৈঠক করেছেন, সরকারি পর্যায়েও বৈঠকে শামিল হয়েছিলেন। তাঁর সংস্পর্শে আসা ব্যক্তিদের কোয়ারান্টিন কীভাবে করা হবে তা নিয়েই এখন ধন্দের মধ্যে স্বাস্থ্যভবন। তালিকায় আছেন খাদ্যমন্ত্রী জ্যোতিপ্রিয় মল্লিকও। কিছুদিন আগেই সুজিত বসুর সঙ্গে একটি বৈঠকে হাজির ছিলেন।
  ভয়াবহ পরিস্থিতি কলকাতায়। আক্রান্তের সংখ্যা দু'হাজার ছুঁতে চলেছে। মৃত্যুর সংখ্যাও সরকারি হিসাবে দুশো ছুঁতে চলেছে। এদিন নতুন করে কলকাতায় আক্রান্ত হয়েছেন ৭১জন। উত্তর চব্বিশ পরগনায় গত চব্বিশ ঘণ্টায় ৫৪জন করোনায় আক্রান্ত হয়েছেন। কলকাতায় এখনও পর্যন্ত সরকারি হিসাবেই করোনায় মৃত্যু হয়েছে ১৯৬জনের। বেসরকারি হিসাবে সংখ্যা আরও বেশি। কলকাতায় আক্রান্তের সংখ্যা ১৯৭৩। অথচ গোটা শহর প্রায় সবকিছুই সচল করে দেওয়ার পথে সরকার।
  দৃশ্যত লকডাউনের বালাই নেই। শুধু জেলাগুলিতে নয়, শহর কলকাতাতেও কার্যত যেন হাত তুলে দিয়েছে সরকার, পুলিশ প্রশাসনও। হাসপাতাল থেকে কোয়ারান্টিন সেন্টার- পরিস্থিতি ক্রমেই নাগালের বাইরে বেরোচ্ছে। সংক্রমণের চেহারা লকডাউনের নয় সপ্তাহ পরেও রীতিমতো আশঙ্কাজনক। গত চব্বিশ ঘণ্টায় নতুন করে করোনায় আক্রান্ত হয়েছেন ২৭৭জন। এই নিয়ে রাজ্যে আক্রান্তের সংখ্যাও সাড়ে চার হাজার পেরোলো।
  উত্তরবঙ্গে ক্রমেই বাড়ছে করোনার দাপট। চব্বিশ ঘণ্টায় উত্তরবঙ্গের তিন জেলায় করোনা আক্রান্তের সংখ্যা বেড়ে দাঁড়িয়েছে ৪২জন। এর মধ্যে গ্রিনজোনে থাকা কোচবিহার জেলায় আক্রান্তের সংখ্যা সবচেয়ে বেশি। জলপাইগুড়িতে নতুন করে দুজন সংক্রমিত হয়েছেন। উত্তর দিনাজপুরেরও বাড়ছে সংখ্যা হু হু করে, নতুন করে ২৩জন করোনায় আক্রান্ত হয়েছেন।